user
Ṣe àpilẹ̀kọ àyọkà l'órí àkòrí yìí: 'Bàbá Ìjèṣà: Agbẹjọ́rò tuntún bẹ ilé ẹjọ́ kó sún ìgbẹ́jọ́ síwájú torí òun kò mọ ohun púpọ̀ nípa ẹjọ́ náà.'


assistant
Ìgbẹ́jọ́ gbajúgbajà òṣèrékùnrin, Oláńrewájú Omíyínká tí àwọn olólùfẹ̀ẹ́ rẹ̀ mọ̀ sí Bàbá Ìjèṣà kò lọ bó ṣe yẹ lónìí. Èyí kò ṣẹ̀yìn bí àwọn agbẹjọ́rò tó ti ń ṣojú rẹ̀ tẹ́lẹ̀ kò ṣe wá sílé ẹjọ́. Aago mọ́kànlá kọjá ìṣẹ́jú méjì òwúrọ̀ ni adájọ́ pe ejọ́ náà. Ọjọ́ kẹrìnlá oṣù Ọ̀pẹ, ọdún 2021 ni ìgbẹ́jọ́ wáyé kẹ́hìn l'órí ẹ̀sùn fífi ipá bá ọmọdé lòpọ̀ tí wọ́n fi kan Bàbá Ìjèṣà. Níbi ìjokòó ilé ẹjọ́ tó wáyé lónìí, ẹni tó fi ẹ̀sùn kan Bàbá Ìjèṣà, Arábìnrin Dámilọ́lá Adékọ̀yà, táa tún mọ̀ sí Ọmọọba'bìnrin aláwàdà kó wá sílé ejọ́. Nígbà tó ń sọ̀rọ̀ níwájú ilé-ẹjọ́, agbẹjọ́rò tuntun tó ṣojú Bàbá Ìjèṣà, Ọ̀gbẹ́ni A. O Àjùlọ bẹ ilé-ẹjọ́ láti tún sún ìgbẹ́jọ́ sí ọjọ́ mìíràn. Àlàyé tó ṣe ni pé òun kò mọ ǹkan púpọ̀ nípa ẹjọ́ tí Bàbá Ìjèṣà ń jẹ́ l'ọ́wọ́. Ó ní àwọn agbẹjọ́rò rẹ̀ ló rán òun láti ṣojú rẹ̀ nítorí pé iṣẹ́ mìíràn kò jẹ́ kí wọn ó ráàyè wá. Bákan náà ló sọ pé kò tíì sí ẹlẹrìí mìíràn fún Bàbá Ìjèṣà yàtọ̀ sí olùjẹ́jọ́ fúnra rẹ̀. Adájọ́ tó ń gbọ́ ẹjọ́ náà, Onídàájọ Olúwátóyìn Táíwò sọ pé ǹkan tó burú jáì ni bí Agbẹjọ́rò Àjùlọ ṣe fẹ́ kí òun sún ejọ́ síwájú. Ó ní "pé o jẹ́ àjòjì nínú ẹjọ́ yìí kìí ṣe àwáwí tó nítumọ́." Ó ní ìgbẹ́jọ́ náà yóò sì tẹ̀ síwájú, nítorí àwọn kò lè tẹ̀síwájú láti máa fi ejọ́ náà falẹ̀. Ṣùgbọ́n lẹ́yìn-ò-rẹyìn, ó ní kí àwọn agbẹjọ́rò méjéèjì fi orí k'orí. Lẹ́yìn àpérò tí Amòfin Àjùlọ ṣe pẹ̀lú agbẹjọ́rò ìjọba, tí àwọn méjéèjì sì faramọ pé kí Adájọ́ sún ìgbẹ́jọ́ síwájú, Adájọ́ Olúwátóyìn Táíwò sún ìgbẹ́jọ́ Bàbá Ìjèṣà sí ọjọ́ kẹtàdínlógún àti ọjọ́ Kejídínlógún, oṣù Èrèlé. Kí ló ti ṣẹlẹ̀ síwájú? Ọjọ́, oṣù Igbe, ọdún 2021 ni ọwọ́ tẹ Oláńrewájú Omíyínká ní ilé gbajúgbajà apanilẹ́rìín, Arábìnrin Dámilọ́lá Adékọ̀yà tí àwọn èèyàn mọ̀ sí Ọmọọba'bìnrin apanilẹ́rìín. Ẹ̀sùn tí wọ́n fi kan Omíyínká ni pé ó fi ipá bá ọmọdébìnrin kan, ọmọ ọdún mẹ́rìnlá lò pọ̀ nínú ilé náà. Alágbàtọ́ ni Ọmọọba'bìnrin jẹ́ fún ọmọ náà. Ọmọọba'bìnrin sọ pé Bàbá Ìjèṣà ti kọ́kọ́ ní ìbálòpọ̀ pẹ̀lú ọmọ náà nígbà tó wà ní ọmọ ọdún méje. Èyí sì ló mú kí wọn ó dẹ páńpẹ́ fún-un pẹ̀lú ẹ̀rọ ayàwòrán CCTV, ní oṣù Igbe, ọdún 2021. Ẹ̀rọ ayàwòrán ọ̀hún ló ṣàfihàn bí Ìjẹ̀ṣà ṣe ń gbìyànjú láti ní ìbálòpọ̀ pẹ̀lú ọmọdé náà. Awuyewuye àti ìwọ́de wáyé l'órí ọ̀rọ̀ náà, tí àwọn kan fi ń ṣe àtìlẹ́yìn fún Bàbá Ìjèṣà. Bẹ́ẹ̀ ni àwọn kan náà ṣe ti wọn pé ìdájọ́ òdodo gbọdọ̀ wáyé. Ilé-ẹjọ́ Májísíréètì kan ní àdúgbò Yaba ni wọ́n kọ́kọ́ gbé Ọ̀gbẹ́ni Omíyínká lọ. Lẹ́yìn náà ni wọ́n gbé ẹjọ́ ẹ̀sùn náà lọ sí ilé-ẹjọ́ àkànṣe fún àwọn ẹ̀sùn àrà ọ̀tọ̀, (Special Offences Court), tó wà ní Ìkẹjà. Ọjọ́ kẹrìnlá, oṣù Èbìbí, ọdún 2021 ní ilé-ẹjọ́ gba béèlì Bàbá Ìjèṣà pé kó máa gba ilé rẹ̀ wá jẹ́jọ́. Ṣùgbọ́n kò kúrò ní àhámọ́ títí di ọjọ́ kẹrìnlélógún, oṣù Òkudù, nítorí kò tètè yanjú àwọn ǹkan tí ilé-ẹjọ́ ń fẹ́. Àwọn agbẹjọ́rò ìjọba ló rojọ́ tako Bàbá Ìjèṣà ní gbogbo ìgbà tí ìgbẹ́jọ́ fi wáyé l'ọ́dún 2021. Wọ́n parí àwíjàre wọn ní oṣù Ọ̀pẹ. Lára àwọn tó jẹ́rìí takòó ni onímò ìlera ọpọlọ tó fi ọ̀rọ̀ wá ọmọdébìnrin naa lẹ́nu wò, ọlọ́pàá tó rojọ́ mú Bàbá Ìjèṣà, àti dókítà tó ṣe àyẹ̀wò ojù-ara ọmọ náà. Ìwà ìfipábánilòpọ̀ lágbára púpọ̀ ní abẹ́ òfin orílẹ-èdè Nàìjíríà. Àwọn ìpínlẹ̀ bí Èkìtì tilẹ̀ ṣe òfin tó máa ń mú kí wọn ó fi àwòrán ẹni tó bá fi ipá bá èèyàn lò pọ̀ han gbogbo ayé.